เล็ง SET ไซด์เวย์ดาวน์ นลท.รอผลประชุม “เฟด” คืนนี้
เล็ง SET ไซด์เวย์ดาวน์ นลท.รอผลประชุม “เฟด” และ ถ้อยแถลงของนายเจอโรม พาวเวล ให้แนวรับที่ 1,590 จุด และ แนวต้าน 1,615 จุด
เล็ง SET ไซด์เวย์ดาวน์ นลท.รอผลประชุม “เฟด” และ ถ้อยแถลงของนายเจอโรม พาวเวล ให้แนวรับที่ 1,590 จุด และ แนวต้าน 1,615 จุด
15 มิ.ย. 2565

นายเทิดศักดิ์ ทวีธีระธรรม รองกรรมการผู้อำนวยการ สายงานวิจัย บล.เอเซีย พลัส กล่าวว่า แนวโน้มตลาดหุ้นไทยวันนี้คาดผันผวนในทิศทางการปรับตัวลดลง โดยยังคงต้องรอติดตามผลการประชุมธนาคารกลางสหรัฐ (เฟด) ที่จะออกมาในคืนวันนี้ ซึ่งมองว่ามีโอกาสที่จะปรับขึ้นอัตราดอกเบี้ยที่ 0.75% ในขณะเดียวกันยังต้องติดตามว่าถ้อยแถลงที่แท้จริงของนายเจอโรม พาวเวล ประธานเฟด ว่าจะเป็นอย่างไร ซึ่งมองว่าจะยังคงต้องใช้นโยบายการเงินที่ตึงตัวต่อไป พร้อมให้แนวรับที่ 1,590 จุด และ แนวต้าน 1,615 จุด
ด้านบล.ฟินันเซีย ไซรัส คาด SET Index แกว่งตัว Sideways บริเวณ 1,600+- จุด โดยตลาดรอดูผลการประชุมเฟด คืนนี้ว่าจะปรับขึ้นอัตราดอกเบี้ย 0.75% ตามคาดหรือไม่ (ตลาดคาดความน่าจะเป็น 98.6%) เพื่อสกัดเงินเฟ้อที่ยังสูงกว่ากรอบเป้าหมายอยู่มากและเสี่ยงทำให้เศรษฐกิจชะลอตัว รวมถึงจับตาถ้อยแถลงของประธานเฟดต่อความกังวลเงินเฟ้อช่วงที่เหลือของปีและแนวโน้มการปรับขึ้นดอกเบี้ยใน 2 การประชุมข้างหน้า เม็ดเงินยังคงไหลออกจากทั้งหุ้น พันธบัตร ทองคำ และถือครองดอลลาร์สหรัฐฯอย่างต่อเนื่องส่งผลให้ Dollar Index แข็งค่าสุดนับตั้งแต่เดือน ธ.ค.2545
อย่างไรก็ตามสำหรับ SET Index เราเชื่อว่าเผชิญแรงขายกดดันต่ำกว่าจากเศรษฐกิจที่มีแนวโน้มเร่งตัวตามการเปิดประเทศ ขณะที่เงินเฟ้อยังไม่รุนแรงเท่าและยังกระจุกในหมวดพลังงาน ระยะสั้นมีแนวรับหลักที่ 1,580-1,590+- จุดสำหรับเก็งกำไรลุ้นรีบาวด์สำหรับนักลงทุนที่รับความเสี่ยงได้สูง ส่วนระยะกลาง-ยาวมองระดับที่น่าสนใจในการเข้าสะสมบริเวณ 1,520-1,560 จุด โดยยังเน้นกลุ่ม Value และ Defensive Play ที่เกี่ยวข้องกับสินค้าบริการจำเป็น รวมถึงกลุ่มท่องเที่ยวที่ได้อานิสงส์จากการเปิดประเทศระยะยาว